กรณีศึกษา ปรากฏการณ์แบรนด์ OFF-WHITE
เมื่อไม่นานมานี้ Virgil Abloh ผู้ออกแบบแบรนด์เสื้อแนวสตรีทอย่าง OFF-WHITE ได้ร่วมมือกับ IKEA ออกแบบของตกแต่งบ้านที่สร้างปรากฏการณ์ขายหมดในเวลาอันรวดเร็ว   และนี่ก็ไม่ใช่ครั้งแรกที่เกิดเหตุการณ์แบบนี้ขึ้น  อะไรทำให้แบรนด์นี้ ที่ไม่ว่าจะทำอะไร ร่วมกับใคร ก็ขายดีและได้รับความสนใจมาตลอด 
24 พ.ย. 2562

กรณีศึกษา ปรากฏการณ์แบรนด์ OFF-WHITE /โดย ลงทุนแมน
เมื่อไม่นานมานี้ Virgil Abloh ผู้ออกแบบแบรนด์เสื้อแนวสตรีทอย่าง OFF-WHITE ได้ร่วมมือกับ IKEA ออกแบบของตกแต่งบ้านที่สร้างปรากฏการณ์ขายหมดในเวลาอันรวดเร็ว
และนี่ก็ไม่ใช่ครั้งแรกที่เกิดเหตุการณ์แบบนี้ขึ้น
อะไรทำให้แบรนด์นี้
ที่ไม่ว่าจะทำอะไร ร่วมกับใคร ก็ขายดีและได้รับความสนใจมาตลอด
เรื่องราวของ Virgil Abloh และ OFF-WHITE เป็นอย่างไร
ลงทุนแมนจะเล่าให้ฟัง..
┏━━━━━━━━━━━━┓
บทความนี้ของลงทุนแมน โพสต์ล่วงหน้าใน
Blockdit โซเชียลมีเดีย รูปแบบใหม่
┗━━━━━━━━━━━━┛
หากเรานึกถึงดีไซเนอร์ของแบรนด์ดัง
บางคนก็เรียนจบด้านแฟชั่นมาโดยเฉพาะ บางคนก็มีพรสวรรค์อยู่แล้ว
แต่บางคนที่ไม่ได้มีความรู้เกี่ยวกับแฟชั่นเลย ก็สามารถประสบความสำเร็จได้
ซึ่ง Virgil ก็เป็นหนึ่งในนั้น นอกจากเขาไม่ได้มีความรู้เรื่องแฟชั่นเท่าไหร่แล้ว เขายังเรียนจบปริญญาตรีในวิชาที่แทบจะเป็นคนละขั้วกับเรื่องศิลปะ เพราะเขาจบการศึกษาด้านวิศวกรรมศาสตร์
แต่จุดเปลี่ยนก็คือ เขาได้เรียนต่อ ปริญญาโทด้านสถาปัตยกรรมศาสตร์ จึงได้มีโอกาสเรียนรู้แนวคิดต่างๆ จากสถาปนิกชื่อดัง ที่เหมือนเป็นประตูเปิดทางให้เขาหันมาสนใจด้านแฟชั่นมากขึ้น
หลังจากที่จบมา เขาก็มีโอกาสได้เริ่มทำงานเบื้องหลังในวงการ และมีโอกาสได้รู้จักกับคนดังมากมาย จนในที่สุดเขาก็ได้ทำงานให้กับ Kanye West นักร้องชื่อดังในตำแหน่ง Creative Director อีกด้วย
ถึงแม้จะไม่ได้เรียนมาด้านนี้โดยตรง แต่ Virgil ก็สามารถทำมันออกมาได้ดี
หลายคนมองเขาว่ามีมุมมองแปลกใหม่ที่น่าสนใจ
ซึ่งก็ไม่น่าแปลกใจที่ สุดท้าย Virgil ก็ได้ตัดสินใจมาเปิดแบรนด์เสื้อผ้าเป็นของตัวเองครั้งแรกในชื่อว่า PYREX VISION
และคอลเล็กชันที่ทำให้เขาเป็นที่จดจำก็คงจะเป็น การนำเสื้อเชิ้ต POLO Ralph Lauren ลายสก็อตที่ลดล้างสต็อก ราคาตัวละ 40 ดอลลาร์สหรัฐ มาสกรีนคำว่า “PYREX 23” ลงไปด้านหลังแล้วนำไปขายใหม่ในราคา 550 ดอลลาร์สหรัฐ ซึ่งถูกใจคนที่ชอบเสื้อผ้าแนวสตรีทเป็นอย่างมาก
แต่เหตุการณ์ดังกล่าวก็ทำให้เขาโดนวิจารณ์หนักมากเช่นกัน
แล้วจุดเปลี่ยนที่ทำให้ Virgil เลือกที่จะก่อตั้ง OFF-WHITE คืออะไร?
Virgil ได้มีโอกาสรู้จักกับ เจ้าของแบรนด์แฟชั่นจากอิตาลี อย่าง Marcelo Burlon และ Davide De Giglio ซึ่งทั้งคู่นั้นคอยชื่นชมผลงานของ Virgil มาโดยตลอด และมองว่าเขาเป็นคนมีวิสัยทัศน์ที่ดี ทำให้ทั้งสองนั้นอยากร่วมงานกับ Virgil
จนสุดท้าย Virgil ก็ได้ตัดสินใจปิด PYREX VISION ลง และตกลงสร้างแบรนด์ใหม่อย่าง OFF-WHITE ที่ตอนนี้อยู่ภายใต้ New Guards Group
แล้วจุดเด่นของ OFF-WHITE คืออะไร?
Virgil ได้พัฒนา OFF-WHITE ให้เป็นเสื้อผ้าแนวสตรีทที่มีคุณภาพมากขึ้น
ซึ่งเขาก็สร้างความแตกต่าง โดยการใช้วัสดุที่มีคุณภาพ เทคโนโลยีการสกรีนที่ทันสมัย และผลิตจากโรงงานที่มีฝีมือ ซึ่งเสื้อผ้าและของตกแต่งต่างๆ ของ OFF-WHITE นั้นผลิตเฉพาะในยุโรป และสหรัฐอเมริกาเท่านั้น
พอมาถึงตรงนี้ หลายคนอาจสงสัยว่า แล้วราคาของ OFF-WHITE นั้นสูงแค่ไหน
เราลองมาดูราคาเริ่มต้นของ OFF-WHITE กัน
เสื้อยืดสกรีน ราคาเริ่มต้นที่ 7,700 บาท
Accessories เริ่มต้นที่ 4,200 บาท
รองเท้าแตะ ราคาเริ่มต้นที่ 4,800 บาท
ซึ่งหากเทียบกับแบรนด์อื่นๆ อย่าง SUPREME แบรนด์สตรีทชื่อดัง
ราคาเสื้อยืดเริ่มต้นประมาณ 3,000 บาท
เมื่อเทียบกับเสื้อยืดแบรนด์หรู SAINT LAURENT
ราคาเริ่มต้นอยู่ที่ประมาณ 12,000 บาท
จะเห็นได้ว่า ราคาของ OFF-WHITE จะเหนือกว่าสตรีทแวร์ทั่วไป แต่ยังถูกกว่าแบรนด์หรูพอสมควร
และนี่ก็คือความตั้งใจ ของ Virgil ที่เขาต้องการผลิตเสื้อผ้าแนวสตรีท ที่มีคุณภาพและใช้วัสดุเทียบเคียงกับแบรนด์ Luxury อื่นๆ
ซึ่งผลตอบรับก็ถือว่าดีเกินคาด โดยในปีที่ผ่านมา New Guards Group นั้นมีรายได้สูงถึง 10,724 ล้านบาท ซึ่ง OFF-WHITE เป็นแบรนด์หลักในบริษัทนี้
ที่น่าสนใจคือ Virgil ใช้เวลาเพียง 6 ปี ทำให้ OFF-WHITE กลายเป็นหนึ่งในแบรนด์ที่ได้รับความนิยมที่สุดในโลก ซึ่งเหตุผลที่ทำให้ OFF-WHITE ประสบความสำเร็จได้ก็เพราะ Virgil มีความกล้าคิด กล้าทำ กล้าแตกต่าง ซึ่งทำให้เห็นว่า แนว Luxury กับแนวสตรีทนั้นก็ไปด้วยกันได้ และตลาดของคนกลุ่มนี้ก็ใหญ่ไม่แพ้แนวอื่นๆเลย
นอกจากนี้การที่เขาได้ไปร่วมผลิตสินค้ารุ่นพิเศษกับแบรนด์ดังอื่นๆ ก็สามารถทำให้ OFF-WHITE เป็นที่รู้จักอย่างรวดเร็ว อย่างเช่น Nike, Converse
แล้ว OFF-WHITE จะเป็นอย่างไรต่อ?
ในเดือนกันยายนที่ผ่านมา บริษัทแพลตฟอร์มออนไลน์ที่จำหน่ายสินค้าแบรนด์เนมชื่อดัง อย่าง FARFETCH ได้เข้าซื้อบริษัท New Guards Group ไปเรียบร้อยแล้ว ด้วยราคาถึง 20,448 ล้านบาท
ก็น่าติดตามต่อไปว่า OFF-WHITE ภายใต้การบริหารของ FARFETCH ที่กำลังมาแรงในเวลานี้จะเป็นอย่างไร เราอาจจะได้เห็นการเปลี่ยนแปลง ที่ล้ำสมัยมากขึ้นในวงการแฟชั่นก็เป็นได้..
----------------------
บทความนี้ของลงทุนแมน โพสต์ล่วงหน้าใน
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-